1. ปัจจัยความเสี่ยง

ความเสี่ยง ความสลับซับซ้อน และความไม่แน่นอนของสภาวะเศรษฐกิจ
เป็นตัวกำหนดสภาพแวดล้อมทางธุรกิจในปัจจุบัน
ธุรกิจอาจมีความเสี่ยงที่เกิดจากกลยุทธ์การดำเนินงาน สถานะทางการเงิน การเตรียมความพร้อม
การปฏิบัติงาน และระบบคอมพิวเตอร์
นอกจากนั้นยังมีความเสี่ยงจากปัจจัยภายในองค์กรเองและปัจจัยภายนอก บริษัทฯ
ได้จดทะเบียนกับตลาดหลักทรัพย์แห่งประเทศไทย ดังนั้นราคาหุ้นของบริษัทฯ
ย่อมได้รับผลกระทบจากสภาวะตลาดทั้งในระดับประเทศ ภูมิภาค และนานาชาติ
สภาวะตลาดภายในประเทศเปลี่ยนแปลงไปตามสภาพเศรษฐกิจและการเมืองในประเทศไทย
ปัจจัยต่างๆ ที่ส่งผลให้ตลาดหุ้นตกต่ำและความเชื่อมั่นของผู้บริโภคอยู่ในระดับติดลบ ได้แก่
สัญญาณการชะลอตัวทางเศรษฐกิจของสหรัฐอเมริกาซึ่งอาจจะส่งผลกระทบต่อเศรษฐกิจทั่วโลก
ความกังวลต่อการฟื้นตัวทางเศรษฐกิจของภูมิภาคเอเชียที่ดำเนินไปอย่างเชื่องช้าเริ่มมีสูงขึ้น
การอ่อนตัวของค่าเงินบาท การมีหนี้ที่ไม่ก่อให้เกิดรายได้ในระดับสูง
และความล่าช้าในการดำเนินการปฏิรูปทางการเงิน อนึ่ง ราคาหุ้นของบริษัทฯ
ยังคงเดิมไม่เปลี่ยนแปลงไปจากปีก่อนอันสะท้อนให้เห็นถึงผลการดำเนินงานที่โดดเด่นและสถานะทางการตลาดที่แข็งแกร่ง

ในฐานะผู้ประกอบการค้า ความเชื่อมั่นของผู้บริโภคมีความสำคัญอย่างยิ่งต่อธุรกิจของบริษัทฯ
โดยเฉพาะยอดขายสินค้าอุปโภคที่ขึ้นอยู่กับการตัดสินใจของผู้บริโภคเป็นหลัก
แต่ในฐานะผู้ประกอบธุรกิจแบบจ่ายเงินสดและบริการตนเอง บริษัทฯ
อาจจะได้รับผลกระทบจากการขาดความเชื่อมั่นของผู้บริโภคน้อยกว่าผู้ประกอบธุรกิจดิสเคาน์สโตร์และไฮเปอร์มาร์เก็ตเนื่องจากกลุ่มลูกค้าหลักของบริษัทฯ
มิใช่กลุ่มผู้บริโภคโดยตรง นอกจากนั้น บริษัทฯ ยังไม่มีความเสี่ยงด้านหนี้สูญเนื่องจากบริษัทฯ
ขายสินค้าเป็นเงินสดและมีเงินทุนหมุนเวียนที่มีความคล่องตัวสูงมาก
การลดลงของยอดขายสินค้าอุปโภคประกอบกับการลดลงของราคาสินค้าเกษตรกรรมจะส่งผลกระทบอย่างมากต่ออัตรากำไร
อย่างไรก็ตาม การคาดหมายผลกระทบในอนาคตที่อาจมีต่ออัตรากำไรของบริษัทฯ นั้นเป็นไปได้ยาก
ผลการดำเนินงานที่ผ่านมาแสดงให้เห็นว่าบริษัทฯ
สามารถรับมือกับภาวะกดดันที่มีผลต่ออัตรากำไรได้เป็นอย่างดีโดยอาศัยการควบคุมต้นทุนการดำเนินงาน
และการมีสายสัมพันธ์อันดีกับผู้จัดจำหน่ายสินค้า

การแข่งขันของธุรกิจค้าปลีกเข้มข้นขึ้นมากในช่วง 5 ปีที่ผ่านมาและมีการรุกขยายสาขาอย่างต่อเนื่อง
ผู้ประกอบธุรกิจไฮเปอร์มาร์เก็ตส่วนใหญ่เร่งดำเนินการขยายสาขาใหม่ทั้งในเขตกรุงเทพมหานครและต่างจังหวัด
ก่อให้เกิดการแข่งขันอย่างรุนแรงในหลายพื้นที่ที่มีการเปิดสาขาชนกัน นโยบายของบริษัทฯ
เพื่อรับมือกับการแข่งขันนี้ยังคงไม่เปลี่ยนแปลง กล่าวคือ บริษัทฯ
จะดำเนินการเลือกสรรทำเลที่ตั้งสาขาใหม่ตามกฎเกณฑ์ของบริษัทฯที่ได้มีการประเมินปัจจัยที่เกี่ยวข้องทั้งหมดรวมถึงความต้องการของลูกค้า

ระบบคอมพิวเตอร์ ระบบปฏิบัติงาน และการเตรียมความพร้อมเพื่อรับมือกับปัญหาต่างๆ
ถือเป็นปัจจัยความเสี่ยงที่จะต้องมีการจัดการที่ดีและมีการทบทวนอย่างต่อเนื่อง บริษัทฯ
มีพนักงานที่มีประสิทธิภาพสูง และทันต่อการพัฒนาของวงการค้าปลีกระดับโลก
อีกทั้งคณะผู้บริหารและคณะกรรมบริษัทฯ ก็ได้ดำเนินการทบทวนปัจจัยความเสี่ยงดังกล่าวอย่างจริงจัง

3

ความเสี่ยงเกี่ยวกับการขยายการลงทุน

เนื่องจากการขยายสาขาอย่างต่อเนื่องของธุรกิจค้าปลีกในช่วง 5 ปีที่ผ่านมา
ก่อให้เกิดการแข่งขันอย่างรุนแรงในหลายพื้นที่ที่มีการเปิดสาขาชนกัน นโยบายของบริษัทฯ
ในการขยายสาขาเพื่อรับมือกับการแข่งขันดังกล่าว คือ
บริษัทฯจะยังคงดำเนินการตามหลักเกณฑ์ที่ได้วางไว้ในการขยายกิจการด้วยการเลือกสรรทำเลที่ตั้งสาขาใหม่ที่จะสามารถสร้างความเติบโตให้แก่ธุรกิจของบริษัทฯ
โดยมีขั้นตอนที่รัดกุมและระมัดระวังในการศึกษาและประเมินปัจจัยที่เกี่ยวข้องทั้งหมด เช่น
สภาวะตลาด การแข่งขัน ความหนาแน่นของประชากร กลุ่มลูกค้าเป้าหมาย ความต้องการของลูกค้า
ขนาดพื้นที่ขาย กลุ่มสินค้าที่จัดจำหน่าย และบริการ
ตลอดจนการประมาณการยอดขายเพื่อใช้ในการคำนวณผลตอบแทนการลงทุนโดยสาขาใหม่ที่บริษัทฯ
ตัดสินใจลงทุนจะต้องมีผลตอบแทนสูงกว่าค่าคาดหมายที่ได้กำหนดไว้

ในปีที่ผ่านมา บริษัทฯ ได้ขยายกิจการอย่างต่อเนื่องโดยใช้เงินลงทุนจำนวน 1,391 ล้านบาท
สำหรับทรัพย์สินและอุปกรณ์ซึ่งรวมถึงสาขาใหม่ 2 แห่ง คือ สาขาสาทร
ซึ่งตั้งอยู่ในย่านธุรกิจใจกลางเมืองเพื่อตอบสนองความต้องการของลูกค้าในกรุงเทพฯ
และสาขานครปฐมซึ่งเป็นสาขาที่มีขนาดพื้นที่ขายและประเภทสินค้าน้อยลงเพื่อให้เหมาะสมกับลูกค้าในท้องถิ่นนั้น
ช่วงปลายปี 2543 บริษัทฯ
ได้เริ่มดำเนินการก่อสร้างสาขาใหม่ที่สุรินทร์ซึ่งเป็นสาขาขนาดเล็กเหมาะสมกับกำลังซื้อในภูมิภาคนั้น
บริษัทฯ ได้ลงทุนขยายศูนย์บริการรถยนต์แม็กซ์เพิ่ม 4 สาขา และศูนย์แม็คโครออฟฟิศเซ็นเตอร์ 1
สาขา นอกจากนี้ บริษัทฯ
ยังใช้เงินลงทุนสำหรับโครงการปรับปรุงสาขาต่างๆเพื่อให้มีผลตอบแทนที่สูงขึ้นและเพื่อเสริมสร้างความพึงพอใจให้กับลูกค้า
สำหรับการลงทุนในอนาคต บริษัทฯ ไม่มีความเสี่ยงทางด้านเงินทุน

ความเสี่ยงเกี่ยวกับการพึ่งพิงผู้ถือหุ้นรายใหญ่

บริษัท และบริษัทย่อย ได้รับการสนับสนุนจากกลุ่มเอสเอชวี
จากเนเธอร์แลนด์ซึ่งเป็นผู้ถือหุ้นรายใหญ่โดยได้รับอนุญาตให้ใช้สิทธิช่วงในเครื่องหมายการค้า
และรับอนุญาตให้ใช้ซอฟต์แวร์กับบริษัทในเครือของกลุ่มเอสเอชวี ได้แก่ บริษัท แม็คโคร ซิสเต็ม
ฟาร์อีสท์ จำกัด และบริษัท ออร์คัม เอเชีย แมเนจเม้นท์ เอจี จำกัด ตามลำดับ
โดยสัญญาดังกล่าวมีกำหนด 1 ปี การต่อสัญญาเป็นแบบปีต่อปีต่อเนื่องกันไป ทั้งนี้บริษัท และบริษัทย่อย
ได้รับการต่อสัญญาต่อเนื่องตลอดมาและคาดว่าจะได้รับการต่อสัญญาต่อเนื่องต่อไป ดังนั้นบริษัทฯ
จึงไม่มีความเสี่ยงในเรื่องดังกล่าว

เนื่องจากบริษัทฯ เปิดดำเนินธุรกิจจัดจำหน่าย Cash & Carry
ในประเทศไทยมาเป็นเวลานานพอสมควร
ดังนั้นจึงมีประสบการณ์และความรู้เกี่ยวกับการตลาดในธุรกิจดังกล่าวเป็นอย่างดี
ลักษณะของการบริหารและการจัดการเป็นการผสมผสานระหว่างไทยและต่างชาติ
โดยมีผู้บริหารส่วนใหญ่เป็นคนไทยซึ่งมีความรู้และความเชี่ยวชาญในธุรกิจดังกล่าว
ดังนั้นปัจจุบันความช่วยเหลือทางด้านการจัดการ การบริหารงาน
และทางด้านเทคนิคจากกลุ่มผู้ถือหุ้นดังกล่าว เช่น การจัดซื้อ การปฏิบัติการ ระบบสารสนเทศ
และการเงิน ฯลฯ จึงเป็นในรูปแบบของการให้คำปรึกษาและแนะนำ

วันที่แก้ไขเพิ่มเติมข้อมูล 18/07/2544

3/1

ความเสี่ยงด้านสภาพการแข่งขันของธุรกิจค้าปลีก

ปัจจุบัน สภาพการแข่งขันของธุรกิจในอุตสาหกรรมค้าปลีกอยู่ในสภาวะรุนแรง
เนื่องจากการเพิ่มขึ้นและขยายตัวอย่างรวดเร็วของการจัดจำหน่ายแบบซูเปอร์สโตร์
และไฮเปอร์มาร์เก็ต เช่น บิ๊กซี โลตัส และคาร์ฟูร์ เป็นต้น
โดยมีกลุ่มลูกค้าเป้าหมายเป็นผู้บริโภครายย่อย ซึ่งแตกต่างจากกลุ่มลูกค้าหลักของบริษัทฯ โดยบริษัทฯ
ดำเนินธุรกิจจัดจำหน่ายแบบ Cash & Carry มีกลุ่มลูกค้าหลัก ได้แก่
องค์กรธุรกิจขนาดกลางและเล็ก ร้านค้าปลีก กลุ่มผู้ประกอบการร้านอาหาร และบริการ
ตลอดจนกลุ่มผู้ประกอบอาชีพอิสระและสถาบันต่างๆ ซึ่งซื้อสินค้าในปริมาณคราวละมากๆ
อย่างไรก็ตาม สินค้าบางประเภทที่บริษัทฯ
จำหน่ายอยู่อาจมีการแข่งขันทางอ้อมกับผู้ประกอบการดังกล่าว ซึ่งส่วนใหญ่จะเป็นสินค้าอุปโภค

บริษัทฯได้ตระหนักถึงสภาพการแข่งขันที่สูงขึ้นโดยเฉพาะการแข่งขันในพื้นที่ที่มีการเปิดสาขาชนกันของธุรกิจค้าปลีกดังกล่าว
และได้เตรียมรับมือกับสภาพตลาดที่มีความท้าทายนี้อยู่ตลอดเวลาโดยการดำเนินงานอย่างต่อเนื่องในการบริหารค่าใช้จ่ายในการดำเนินงาน
การวางกลยุทธ์ทางการค้า
การดำเนินงานอย่างใกล้ชิดและการสื่อสารกับลูกค้าและผู้จัดจำหน่ายสินค้าโดยถือเสมือนหนึ่งเป็นคู่ค้า
รวมถึงการตอบสนองความต้องการของคู่ค้าที่เปลี่ยนแปลงตามความผันแปรของสภาวะตลาด
ตลอดจนการทบทวนการดำเนินงานอย่างสม่ำเสมอ
เป็นผลให้รายได้จากการขายเพิ่มขึ้นโดยยอดขายสินค้าบริโภคทั้งปีเพิ่มขึ้นร้อยละ 7
และยอดขายสินค้าอุปโภคทั้งปีเพิ่มขึ้นร้อยละ 14
ทั้งนี้ยอดขายสินค้าอุปโภคของสาขาที่เปิดดำเนินการอยู่แล้วโดยไม่รวมสาขาใหม่เพิ่มขึ้นกว่าร้อยละ 7

วันที่แก้ไขเพิ่มเติมข้อมูล 18/07/2544

3/2